Rīgā 2021. gada 29. aprīlī

**Paredzētās darbības ietekmes uz vidi sākotnējais izvērtējums Nr.RI21SI0040**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā “Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

Sabiedrība ar ierobežotu atbildību “The Beach” (reģistrācijas Nr. 40203291152), “Dziļstrauti”, Katlakalns, Ķekavas pagasts, Ķekavas novads, LV-2111, e-pasts: [ansis.skrastins@gmail.com](mailto:ansis.skrastins@gmail.com) (turpmāk – Ierosinātāja).

1. **Paredzētās darbības nosaukums:**

Vasaras sezonas būvju un inženierbūvju (sezonas kafejnīcas) novietošana (turpmāk – Paredzētā darbība).

1. **Paredzētās darbības norises vieta:**

Pludmales nogabals no Kaudzīšu ielas līdz Viktorijas ielas asij (zemes vienības kadastra apzīmējums 1300 009 0101), Jūrmalā (turpmāk – Nomas nogabals).

1. **Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:**

Valsts vides dienesta Lielrīgas reģionālajā vides pārvalde (turpmāk – Dienests) 2021. gada 26. martā reģistrēja Ierosinātājas paziņojumu no Būvniecības informācijas sistēmas par tehnisko noteikumu pieprasījumu un 2021. gada 14. aprīlī saņēma Būvniecības informācijas sistēmā papildu informāciju ietekmes uz vidi sākotnējā izvērtējuma veikšanai vasaras sezonas būvju un inženierbūvju (sezonas kafejnīcas) novietošanai Nomas nogabalā.

Saskaņā ar iesniegto informāciju paredzēta vasaras sezonas kafejnīcas novietošana, kas ietver divu terašu 268,50 m2 un 124,25 m2 novietošanu, un uz terasēm paredzēts izvietot vieglas konstrukcijas moduļus ar kopējo platību ~ 148,18 m2 un ūdens sporta atpūtas laukumu (baseins) ~ 40 m2 platībā, kā arī atkritumu konteinerus. Visi minētie labiekārtojuma elementi pēc kafejnīcas darbības izbeigšanas vasaras sezonas beigās tiks demontēti. Saskaņā ar iesniegumu objektā ūdens apgāde nav nepieciešama, kā arī notekūdeņi neveidosies, jo Paredzētās darbības vietā nav plānots veikt trauku mazgāšanu. Apmeklētāju vajadzībām tiks uzstādīti WC konteineri, kuri tiks regulāri izsūknēti saskaņā ar noslēgto līgumu ar pakalpojuma sniedzēju. Nomas nogabalā uz terases atradīsies baseins, kura ūdensapgādi un izsūknēšanu nodrošinās SIA “AS un DĒLI” atbilstoši noslēgtajam līgumam.

Elektroapgāde tiks nodrošināta kabeli ierīkojot aizsargcaurulē un novietojot to zem koka dēļu celiņa pludmales zonā līdz pagaidu pieslēgumam SIA “Jūrmalas gaisma” esošās uzskaites sadales, kas paredzēta kafejnīcām pludmalē pie Kaudzīšu ielas.

Paredzētās darbības ietvaros plānoto objektu novietošana paredzēta 12 m attālumā no veģetācijas līnijas, vismaz ~ 30 m attālumā no jūras krasta ūdens līnijas un ~ 25 m attālumā no Viktorijas ielas noejas uz pludmali un vairāk kā 50 m attālumā no Kaudzīšu ielas noejas uz pludmali.

Ierosinātāja ar SIA “EKOZU” (reģ. Nr. 40203290119) ir noslēgusi apakšnomas līgumu par zemes vienības ar kadastra apzīmējumu 1300 009 0101 daļas iznomāšanu (turpmāk – Līgums) pludmales nogabalā no Kaudzīšu ielas līdz Viktorijas ielai, Jūrmalā 1964 m2 platībā. Līgums ir spēkā līdz 2023. gada 31. decembrim. Saskaņā ar Līgumu sezonas kafejnīcas izvietošana un atpūtas iespēju nodrošināšana ir atļauta.

Atbilstoši Jūrmalas pilsētas domes 2015. gada 11. jūnija saistošajiem noteikumiem Nr.26 “Par lokālplānojuma teritorijai Jūrmalā starp Ērgļu ielu, Madonas ielu, dzelzceļu un pludmali teritorijas izmantošanas un apbūves noteikumu, un grafiskās daļas apstiprināšanu” (turpmāk – Saistošie noteikumi Nr.26) Paredzētās darbības vieta atrodas Dabas un apstādījumu teritorijas (DA651) pludmales apkalpes un infrastruktūras izvietojuma zonā, kurā atbilstoši Saistošo noteikumu Nr. 26 46. punktam ir atļauts izvietot un/vai ierīkot sekojošas pludmales apkalpes būves un infrastruktūras objektus: sezonas terase un/vai nojume; sezonas paviljons; aktīvās atpūtas vieta; sporta zona; sezonas glābšanas punkts; publiskā tualete; pludmales infrastruktūras objekti – atpūtas soli, atkritumu urnas, ģērbtuves, pludmales apgaismojums, zīmes un norādes; īslaicīgas lietošanas būves, kas nepieciešamas īslaicīgu publisku pasākumu norisei, pēc saskaņošanas ar Jūrmalas domi, ja neskar īpaši aizsargājamus biotopus.

Paredzētās darbības vieta atrodas Baltijas jūras un Rīgas jūras līča piekrastes aizsargjoslā – pludmales teritorijā.

Saskaņā ar Aizsargjoslu likuma 36.panta divi prim daļas 1) punktu būvju būvniecībai Rīgas jūras līča pludmalē jāveic ietekmes uz vidi sākotnējais izvērtējums.

Ietekmes uz vidi novērtējuma likuma 8.pants noteic, ka, piesakot darbību, Ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Ierosinātāja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Iesniedzēja varētu neveikt darbību.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Izvērtējot paredzētās darbības iespējamās ietekmes un to būtiskumu, tika izmantoti IVN likuma 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi) un uz Eiropas Savienības sākotnējā izvērtējuma vadlīniju C pielikumu balstīts kontrolsaraksts.

Atbilstoši Saistošo noteikumu Nr. 26 48. punktam *pludmales apkalpes un infrastruktūras objektu aizņemtā platība, t.sk. jebkura materiāla grīdas segumi un citas segtās platības pludmalē, nedrīkst pārsniegt 20% no lokālplānojuma grafiskajā daļā noteiktās “Pludmales apkalpes infrastruktūras izvietojuma zonas”, “Sporta un publisko pasākumu izvietojuma zonas” vai “Aktīvās atpūtas vietas” teritorijas pludmalē*. Ņemot vērā nomas nogabala platību (1964 m2) un iesniegumā norādīto būvju kopējo apbūves platību (~392,75 m2), secināms, ka Paredzētā darbība šobrīd aizņem 19,997 % no nomas platības, līdz ar to ir atbilstoša Saistošajiem noteikumiem Nr. 26.

Paredzētā darbība tiks veikta jutīgā teritorijā – Baltijas jūras un Rīgas jūras līča piekrastes aizsargjoslā, Rīgas jūras līča pludmalē. Vasaras sezonas kafejnīcas darbība ir saistīta ar epizodisku atpūtnieku skaita palielināšanos konkrētajā vietā vasaras sezonā. Sezonas kafejnīcas pludmales teritorijai ir raksturīgs teritorijas izmantošanas veids. Ņemot vērā, ka kafejnīcai nav paredzēts būtisks būvapjoms, vizuālā ainava netiks būtiski ietekmēta.

Paredzētās darbības Norises vieta atrodas valsts nozīmes pilsētbūvniecības pieminekļa “Dubultu – Majoru – Dzintaru – Bulduru - Lielupes vasarnīcu rajoni” aizsargjoslas teritorijā (valsts aizsardzības numurs Nr.6083) teritorijā, ņemot vērā, ka Paredzētā darbība nav saistīta ar stacionāru ēku un būvju būvniecību negatīva ietekme nav paredzama.

Atbilstoši Dabas aizsardzības pārvaldes dabas datu pārvaldības sistēmā “OZOLS” publicētajai informācijai (dati skatīti 2021. gada 27. aprīlī) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrēti īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi. Tuvākā īpaši aizsargājamā dabas teritorijas (*Natura 2000*) ir dabas liegums *Lielupes grīvas pļavas*, kas atrodas ~ 1,9 km attālumā D virzienā, Paredzētā darbība to neietekmēs. Tuvākais īpaši aizsargājamais biotops ir *Ar lakstaugiem klātas pelēkās kāpas, 2130\**, tas atrodas ~ 5 m attālumā D virzienā, Nomas nogabalu minētais biotops neskar. Paredzēto darbību paredzēts īstenot Nomas nogabala robežās, tai skaitā elektroapgādes kabeli izvietot pludmales smilšu zonā zem koka laipas, līdz ar to īpaši aizsargājamais biotops netiks negatīvi ietekmēts.

Lietas materiālos ir sertificētas sugu un biotopu aizsardzības jomas ekspertes E. Grolles (sertifikāta Nr. 003) (turpmāk – Biotopu eksperte) 2018. gada 25.oktobra atzinums Nr. 52/18, kurā apsekota pludmales teritorija no Rūjienas ielas līdz Teātra ielai. Biotopu eksperte sniedz informāciju, ka teritorijas lielāko daļu veido sausa, smilšaina pludmale. Pludmales augšējā daļā novietotas vairākas koka konstrukcijas būves, starp būvēm un ar kokiem un krūmiem apaugušo platību (priekškāpu) ierīkots koka konstrukcijas celiņš. Gar pamatkrastu saglabājies neliels ar kārkliem blīvi apaudzis priekškāpas valnis, kas atbilst aizsargājamam biotopam “Priekškāpas”. Pašlaik pludmalē novietotas vairākas koka konstrukcijas ēkas, ierīkoti koka celiņi, laukumi. Dažu ēku tuvumā vērojama smilšu izpūšana gar ēkas sienām. Ēkas tiek nostiprinātas ar smilšu maisiem. Pludmales procesus ietekmē regulāra apsaimniekošana, līdz ar to smilšu dabiskā kustība ir izmainīta. Apsekošanas brīdī netika konstatēta smilšu izpūšana priekškāpu biotopā. Novietojot ēkas pludmalē, veicama regulāra teritorijas apsekošana, novērojot smilšu sanesu kustību, laicīgi veicot pasākumus un novēršot vēja un viļņu erozijas ietekmi uz priekškāpas biotopu.

Lietas materiālos ir Dr.ģeol. J. Lapinska (turpmāk – Ģeologs) 2018. gada 19. oktobra atzinums par pludmales kafejnīcu Jūrmalā (krasta iecirknī no Rūjienas ielas līdz Teātra ielai) ietekmi uz Rīgas jūras līča krasta procesiem un kāpu stabilitāti. Ģeologs norāda, ka krasta iecirknī izvietotās pagaidu būves nav uzskatāmas par plūdu situāciju veidošanos un/vai plūdu ilgumu un līmeni apkārtējā teritorijā negatīvi ietekmējošu faktoru. Nav sagaidāms, ka tās radīs būtiskus traucējumus sanešu apmaiņas likumsakarībās, veicinās jaunu eroziju zonu attīstību, vai pazeminās krasta joslas kā rekreācijas resursa pieejamību/kvalitāti blakus teritorijās vai tālākos krasta iecirkņos. Ieteicams veikt kompensējošas darbības (apsaimniekošanas pasākumus, ja būvju tiešā tuvumā pastiprinās deflācijas (izpūšanas) bedru veidošanās, vēlams vējrāves aizpildīt ar no tām izpūstajām smiltīm (atjaunot sākotnējo reljefu). Nav pieļaujama masīvu krasta preterozijas risinājumu pielietošana un kārklu stādījumu ierīkošana embrionālo kāpu un pludmales joslā. Ģeologs norāda, ņemot vērā, ka krasta iecirknī izvietoto pagaidu būvju klātbūtne zināmā mērā veicina pludmales apmeklētāju koncentrāciju to tiešā tuvumā, kas savukārt samazina krasta reljefa dabiskās attīstības iespējas, būtu vēlama tādu apsaimniekošanas pasākumu realizācija, kuri nodrošinātu smilšu daudzuma palielināšanos pludmalē un primāro kāpu joslā. Šādi apsaimniekošanas pasākumi samazinātu arī vētras viļņu radīto postījumu risku un uzlabotu teritorijas rekreācijas kvalitāti.

Saskaņā ar VSIA “Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētā darbība neatrodas piesārņotā vai potenciāli piesārņotā teritorijā (dati skatīti 2021. gada 27. aprīlī).

Būvdarbi organizējami un veicami tā, lai kaitējums videi būtu pēc iespējas mazāks. Būvniecības laikā radušos atkritumus jānodod atbilstošam atkritumu apsaimniekotājam, kas ir saņēmis attiecīgu atļauju darbības veikšanai. Ņemot vērā, ka vasaras sezonas kafejnīcas ekspluatācijas laikā atkritumi tiks savākti atkritumu konteineros un izvesti saskaņā ar noslēgto līgumu ar atkritumu apsaimniekotāju, notekūdeņi no kafejnīcas neveidosies, apmeklētājiem tiks uzstādīts WC konteiners un ievērojot Ministru kabineta 2017. gada 27. jūnija noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” 4.5. apakšpunkta prasības (*decentralizētās kanalizācijas sistēmas īpašnieks vai valdītājs nodrošina, ka notekūdeņu krājtvertne ir hermētiska un tiek iztukšota tik regulāri, lai nepieļautu notekūdeņu noplūšanu, iztecēšanu vai iesūkšanos grunts slāņos, kā arī nepatīkamo smaku izplatīšanos vidē)*, būtisks apdraudējums virszemes ūdeņiem, gruntij un gruntsūdeņiem nav paredzams. Elektroapgāde tiks nodrošināta kabeli ierīkojot aizsargcaurulē un novietojot to zem koka dēļu celiņa pludmales smilšu zonā līdz pagaidu pieslēgumam SIA “Jūrmalas gaisma” esošās uzskaites sadales, kas paredzēta kafejnīcām pludmalē pie Kaudzīšu ielas. Paredzētā darbība nav saistīta ar būtisku piesārņojuma risku, papildus infrastruktūras objektu būvniecība ārpus Paredzētās darbības vietas. Tā neradīs būtisku ietekmi attiecībā uz plānoto teritorijas izmantošanu, jo konkrētajā teritorijā saskaņā ar Saistošajiem noteikumiem Nr.26 ir atļauta sezonas būvju – pludmales kafejnīcu novietošana.

1. **Secinājumi:**

Pēc visas iesniegtās dokumentācijas izvērtēšanas Dienests secināja, ka Paredzētā darbība ir atļautā teritorijas izmantošana konkrētajā vietā un tai nav paredzama būtiska negatīva ietekme uz vidi, kā arī Paredzētās darbības vieta pludmalē ir atļautā teritorijas izmantošana saskaņā ar Saistošajiem noteikumiem Nr.26. Piesārņojums uz Rīgas jūras līci un gruntī nav paredzams, jo notekūdeņi no kafejnīcas neradīsies, apmeklētājiem tiks uzstādīts WC konteiners un tiks uzstādīti atkritumu konteineri, kas tiks regulāri izvesti un apsaimniekoti atbilstoši noslēgtajiem līgumiem ar apsaimniekošanas pakalpojumu sniedzējiem.

Ievērojot norādītos minimālos attālumus no veģetācijas līnijas, jūras krasta līnijas, kā arī ievērojot Biotopu ekspertes atzinumā un Ģeologa atzinumā noteiktos Paredzētās darbības ietekmi mazinošos pasākumus, ietekmes tiks samazinātas līdz minimumam.

Dienests secina, ka Paredzētajai darbībai nav piemērojams ietekmes uz vidi novērtējums, jo galvenās iespējamās ietekmes ir aptvertas ietekmes uz vidi sākotnējā izvērtējumā un ir ierobežojamas izvirzot attiecīgus nosacījumus tehniskajos noteikumos.

1. **Izvērtētā dokumentācija:**
2. Ierosinātājas 2021. gada 26. martā Dienestā reģistrētais paziņojumu no Būvniecības informācijas sistēmas par tehnisko noteikumu pieprasījumu.
3. Ierosinātājas 2021. gada 14. aprīlī Būvniecības informācijas sistēmā iesniegtā papildu informācija.
4. Sertificētas sugu un biotopu aizsardzības jomas ekspertes E. Grolles 2018. gada 25.oktobra atzinums Nr. 52/18.
5. Dr.ģeol. J. Lapinska 2018. gada 19. oktobra atzinums.
6. Dabas aizsardzības pārvaldes dabas datu pārvaldības sistēma “OZOLS”.
7. *Google Earth Pro* karšu slāņi.
8. VSIA “Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts.
9. Jūrmalas pilsētas domes 2016. gada 24. marta saistošie noteikumi Nr.8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
10. Jūrmalas pilsētas domes 2015. gada 11. jūnija saistošajiem noteikumiem Nr.26 “Par lokālplānojuma teritorijai Jūrmalā starp Ērgļu ielu, Madonas ielu, dzelzceļu un pludmali teritorijas izmantošanas un apbūves noteikumu, un grafiskās daļas apstiprināšanu”.
11. Eiropas Savienības sākotnējā izvērtējuma vadlīniju C pielikumā balstītais kontrolsaraksts.
12. **Sabiedrības informēšana:**

Dienests ar 2021. gada 27.aprīlī ar vēstuli Nr. 11.4/3113/RI/2021 “Par informatīva paziņojuma nosūtīšanu” nosūtīja informāciju par Paredzēto darbību Jūrmalas pilsētas domei un biedrībai “Vides aizsardzības klubs”, kā arī informatīvo paziņojumu par Paredzēto darbību publicēja Valsts vides dienesta tīmekļa vietnē. Līdz šim nav saņemtas sabiedrības atsauksmes vai priekšlikumi.

1. **Administratīvā procesa dalībnieku viedokļi:**

Ierosinātājas viedoklis izteikts iesniegumos Dienestam un iesniegumiem klāt pievienotajos dokumentos.

Lietas materiālos ir sertificētas sugu un biotopu aizsardzības jomas ekspertes E. Grolles (sertifikāta Nr. 003) (turpmāk – Biotopu eksperte) 2018. gada 25.oktobra atzinums Nr. 52/18, kurā apsekota pludmales teritorija no Rūjienas ielas līdz Teātra ielai. Biotopu eksperte sniedz informāciju, ka teritorijas lielāko daļu veido sausa, smilšaina pludmale. Pludmales augšējā daļā novietotas vairākas koka konstrukcijas būves, starp būvēm un ar kokiem un krūmiem apaugušo platību (priekškāpu) ierīkots koka konstrukcijas celiņš. Gar pamatkrastu saglabājies neliels ar kārkliem blīvi apaudzis priekškāpas valnis, kas atbilst aizsargājamam biotopam “Priekškāpas”. Pašlaik pludmalē novietotas vairākas koka konstrukcijas ēkas, ierīkoti koka celiņi, laukumi. Dažu ēku tuvumā vērojama smilšu izpūšana gar ēkas sienām. Ēkas tiek nostiprinātas ar smilšu maisiem. Pludmales procesus ietekmē regulāra apsaimniekošana, līdz ar to smilšu dabiskā kustība ir izmainīta. Apsekošanas brīdī netika konstatēta smilšu izpūšana priekškāpu biotopā. Novietojot ēkas pludmalē, veicama regulāra teritorijas apsekošana, novērojot smilšu sanesu kustību, laicīgi veicot pasākumus un novēršot vēja un viļņu erozijas ietekmi uz priekškāpas biotopu.

Lietas materiālos ir Dr.ģeol. J. Lapinska (turpmāk – Ģeologs) 2018. gada 19. oktobra atzinums par pludmales kafejnīcu Jūrmalā (krasta iecirknī no Rūjienas ielas līdz Teātra ielai) ietekmi uz Rīgas jūras līča krasta procesiem un kāpu stabilitāti. Ģeologs norāda, ka krasta iecirknī izvietotās pagaidu būves nav uzskatāmas par plūdu situāciju veidošanos un/vai plūdu ilgumu un līmeni apkārtējā teritorijā negatīvi ietekmējošu faktoru. Nav sagaidāms, ka tās radīs būtiskus traucējumus sanešu apmaiņas likumsakarībās, veicinās jaunu eroziju zonu attīstību, vai pazeminās krasta joslas kā rekreācijas resursa pieejamību/kvalitāti blakus teritorijās vai tālākos krasta iecirkņos. Ieteicams veikt kompensējošas darbības (apsaimniekošanas pasākumus, ja būvju tiešā tuvumā pastiprinās deflācijas (izpūšanas) bedru veidošanās, vēlams vējrāves aizpildīt ar no tām izpūstajām smiltīm (atjaunot sākotnējo reljefu). Nav pieļaujama masīvu krasta pret erozijas risinājumu pielietošana un kārklu stādījumu ierīkošana embrionālo kāpu un pludmales joslā. Ģeologs norāda, ņemot vērā, ka krasta iecirknī izvietoto pagaidu būvju klātbūtne zināmā mērā veicina pludmales apmeklētāju koncentrāciju to tiešā tuvumā, kas savukārt samazina krasta reljefa dabiskās attīstības iespējas, būtu vēlama tādu apsaimniekošanas pasākumu realizācija, kuri nodrošinātu smilšu daudzuma palielināšanos pludmalē un primāro kāpu joslā. Šādi apsaimniekošanas pasākumi samazinātu arī vētras viļņu radīto postījumu risku un uzlabotu teritorijas rekreācijas kvalitāti.

1. **Piemērotās tiesību normas:**
2. Administratīvā procesa likums.
3. Likuma “Par ietekmes uz vidi novērtējumu” 3., 32., 11.pants un 2. pielikuma 11.12. apakšpunkts.
4. Ministru kabineta 2015. gada 13. janvāra noteikumu Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14. punkts.
5. Ministru kabineta 2017. gada 27. jūnija noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” 4.5. apakšpunkts.
6. Jūrmalas pilsētas domes 2016. gada 24. marta saistošie noteikumi Nr.8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
7. Jūrmalas pilsētas domes 2015. gada 11. jūnija saistošajiem noteikumiem Nr.26 “Par lokālplānojuma teritorijai Jūrmalā starp Ērgļu ielu, Madonas ielu, dzelzceļu un pludmali teritorijas izmantošanas un apbūves noteikumu, un grafiskās daļas apstiprināšanu”.

**Lēmums:**

Nepiemērot ietekmes uz vidi novērtējuma procedūru Ierosinātājas paredzētajai darbībai – *vasaras sezonas būvju un inženierbūvju (sezonas kafejnīcas) novietošana pludmales nogabalā no Kaudzīšu ielas līdz Viktorijas ielas asij (zemes vienības kadastra apzīmējums 1300 009 0101), Jūrmalā.*

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Direktore D.Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

E. Semjonova

elina.semjonova@vvd.gov.lv